Jan Lasowski

Jan Lasowski (født 1917 i Sośnica ved Lviv, død 16. mai 2011Aftenposten, morgen, 21. mai 2011, del 2, s. 19. i Crépy-en-Valois) var en polsk soldat fra andre verdenskrig. Han utmerket seg i slaget om Narvik i 1940 og ble tildelt Krigskorset med sverd for sin innsats.Bjørn Bratbak: «Roser fra Narvik», Norges forsvar, nr. 5, 2000, s. 28–32.Bjørn Bratbak: The fate of some of the young Polish soldiers who participated in the battle in Norway and what happened to them after the end of II World War , International Historic Conference on Norwegian Campaign and Polish force’s participation, Nowy Sącz, June 5th 2010, s. 24, 26.

 Bakgrunn 
Lasowski vokste opp i en landsby ved Lviv, som da tilhørte Polen. I 1938 fikk han arbeid på en gård i Frankrike. Da andre verdenskrig brøt ut med Tysklands og Sovjetunionens okkupasjon av Polen i september 1939 meldte han seg først til fransk tjeneste, men ble sendt videre til avdelingen den polske regjeringen satte opp i Frankrike. Han gjennomgikk trening i Coëtquidan i Bretagne og ble i mars 1940 overført til Den selvstendige Podhalebrigaden.

 Slaget om Narvik 
Etter det tyske angrepet på Norge 9. april 1940 ble det bestemt å sette avdelingen inn i en alliert operasjon for å møte den tyske invasjonen. Den 20. april 1940 ble Lasowskis avdeling skipet ut fra Brest og sendt til Norge via Skottland. Lasowskis avdeling ble satt inn i Ankenesfjellet ved Narvik. Under en framrykning i slaget om Narvik 28. mars 1940 ble han skutt i hodet og tapte synet.

Kampinnsatsen hans ble lagt merke til. Da Lasowski i desember 1940 ble tildelt den polske Ordenen Virtuti Militari av general Władysław Sikorski, nådde nyheten førstesiden av The Canberra Times i Australia.«BLINDED AT NARVIK. Polish Soldier Decorated», The Canberra Times, 11. desember 1940, s. 1. Se også «Highest War Honour For Blinded Pole», The Singapore Free Press and Mercantile Advertiser, 21. desember 1940, s. 15. I norsk statsråd 20. mars 1942 ble Lasowski og elleve andre medlemmer av Den selvstendige Podhalebrigaden hedret med det norske Krigskorset med sverd.
Erik Gjems-Onstad (red.): Krigskorset og St. Olavsmedaljen med ekegren, Oslo: Grøndahl Dreyer, 1995, s. 49.

Fra Narvik ble Lasowski evakuert til Storbritannia, der han fikk opplæring som snekker og ble værende til krigens slutt. I 1946 ble han gjenforent med sin polske kone i Frankrike og ble fransk statsborger.

 Utmerkelser 
I tillegg til Krigskorset mottok Lasowski flere andre utmerkelser. Han ble i 1952 utnevnt til ridder av Æreslegionen og i 1991 forfremmet til offiser. I 1995 ble Lasowski tildelt den norske Deltagermedaljen.

 Referanser 

 Eksterne lenker 
 Foto i samlingene til Imperial War Museums

Kategori:Polakker fra andre verdenskrig
Kategori:Krigskorset
Kategori:Deltagermedaljen
Kategori:Æreslegionen
Kategori:Fødsler i 1917
Kategori:Dødsfall i 2011